20.05.2010 21:32   "Alustada tuleb perekonnast ja kodusest kasvatusest ning see jutt, mis ma täna rääkisin, ei olnud mingi pommuudis, vaid oli kõigile teada," ütles Rask "Aktuaalsele kaamerale" antud stuudiointervjuus.    Rask avaldas lootust, et karistatute arv väheneb järgmise põlvkonnaga. "Kui me võtame suuna sellele, et me muudkui karistame, karistame, karistame, siis me lõpuks hakkamegi neid kibedaid vilju sööma, et kõik on karistatud," märkis saatekülaline.    Kuna kõige massilisemad õigusrikkumised on seotud liiklusega, siis tuletas Märt Rask meelde kunagi liiklusspetsialist Hellat Rumvolti poolt pakutud veapunktisüsteemi.  "Aeg oleks uuesti nende asjade juurde tagasi tulla, võib-olla kaasaegses vormis. Kõik ei pea lõppema karistusega," arvas ta.    Täna Riigikogu ees peetud ettekandes, mis puudutas kohtute eelmise aasta tegevust, märkis Riigikohtu esimees, et tervelt 55,6% tööealisest elanikkonnast on kantud erinevate väär- ja kuritegude toimepanemise eest karistusregistrisse. See näitab Raski hinnangul Eesti õigussüsteemi ülekriminaliseeritust.